Document ID: /roh_data/filtered/fineweb-2-filterrobots_roh.jsonl.gz/63085

mappa cun ovras da l'artist turitgais Heinrich Keller (1778–1862)
Grischun, 1812‒1822
Il Museum retic posseda ina gronda collecziun da chartas topograficas dal Grischun d'in spazi da temp da passa 400 onns. Tranter auter era questa mappa cun 75 dissegns ed aquarels dal pictur da cuntradas e cartograf turitgais Heinrich Keller.
Ils maletgs mussan vitgs e panoramas da differentas regiuns grischunas, ma era singuls edifizis sco baselgias, fortezzas e chastels. Las ovras da Heinrich Keller dattan perditga da las cuntradas, dals abitadis, da las vias e da l'architectura a l'entschatta dal 19avel tschientaner.
Tut las illustraziuns topograficas da la collecziun pon ins consultar oz en il Online-Katalog dal Museum retic.